TSHIENA-BUALU TSHINENE | BUA TSHINYI KUIKALA MUENA BULULAME?
Mudi dipanga bululame ne buenzeji kuudi
Samantha wa mu Afrique du Sud udi wamba ne: “Kutu anu imue nsombelu mikole itu ikengela bua muntu apange bululame ndambu.”
Udiku witaba bualu ebu anyi? Anu bu Samantha, bonso buetu tukadi bapete nsombelu mikole dituku kampanda anyi kansanga. Mushindu utudi tuenza malu patudi mu nsombelu idi itusaka bua kupanga bululame udi mua kuleja malu atudi tuanganta ne mushinga. Tshilejilu, tuetu tumona lumu lutudi nalu bu ludi ne mushinga wa bungi kupita malu makuabu onso, tudi mua kumona dipanga bululame bu didi ne mushinga mukole. Kadi padi bantu bakuabu balua kumanya tshidi bulelela, dipanga bululame didi mua kututuadila malu mabi. Tunkonkononayi malu adi alonda aa.
DIPANGA BULULAME DIDI DIPANGISHA BAKUABU BUA KUTUEYEMENA
Bulunda buimpe budi bulomba kueyemenangana. Padi bantu babidi beyemenangana badi badimona mu bukubi. Kadi bantu kabatu beyemenangana musangu umue to. Batu beyemenangana patubu bapitshisha dîba dia bungi kaba kamue, bambilangana malu patoke ne benza malu kabayi batangila anu diakalenga diabu. Kadi muntu yeye muenze bualu nansha bumue budi kabuyi bululame, kabakumueyemena kabidi to. Ne pakadibu kabatshiyi bakueyemena, mbikole menemene bua kulua kukueyemenabu kabidi.
Bakadiku bakuele mâyi ku makasa kudi muntu uuvua umona bu mulunda muimpe anyi? Biobi nanku, uvua mumvue bishi? Pamuapa bivua bikutonde bikole menemene. Kakuyi mpata, tudi tumvua bua tshinyi bivua bikutonde. Tudi bajadike ne: dipanga bululame didi mua kunyanga bulunda bua mushinga mukole buudi mudie ne bantu.
DIPANGA BULULAME DITU NE TSHIAMBU
Panyima pa Robert Innes mulongeshi wa malu a mpetu mu Iniversite wa mu Californie muenze dilonga kampanda wakamona ne: “Dipanga bululame ditu ne tshiambu.” Nunku tudi mua kudifuanyikija ne kishi ka disama, mumue ne: wewe utamba kusomba ne muntu udi kayi ne bululame, udi mu njiwu minene ya “kuikala” pebe wenza malu ne dipanga bululame.
Ntshinyi tshiudi mua kuenza bua kubenga kukuluka mu buteyi bua dipanga bululame? Bible udi mua kukuambuluisha. Suaku ukonkonone amue mêyi manene a mu Bible adi mu tshiena-bualu tshidi tshilonda.
lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn